Wagte by kragstasie oorval, geskietFoto ter illustrasie. (Argieffoto) ŉ Skietgeveg het tussen twee veiligheidswagte en ŉ aantal boosdoeners by ŉ Johannesburgse kragstasie uitgebreek toe die boosdoeners glo probeer het om kragkabels in die gebied te steel. Hoewel die wagte erg in die minderheid was, is slegs een van hulle tydens die skietery beseer. Isaac Mangena, woordvoerder van City Power, sê die voorval het Sondagaand naby die Eikenhof-substasie in die suide van Johannesburg plaasgevind. Albei wagte is verbonde aan City Power. “Twee veiligheidswagte het die aand die bosse naby die betrokke substasie gefynkam toe hulle deur ŉ onbekende aantal mans oorval is. Die vermeende kabeldiewe het glo net skielik verskyn en op die wagte begin skiet,” sê Mangena. Een van die wagte is deur die aanvallers geskiet en na die Milpark-hospitaal geneem. Die beseerde wag sterk tans in die hospitaal aan. ŉ Saak van poging tot moord en poging tot diefstal van noodsaaklike infrastruktuur is intussen by die polisie aanhangig gemaak. Die verdagtes in die saak is egter nog nie vasgetrek nie. Volgens City Power is die Eikenhof-gebied die swaarste getref deur kabeldiefstal en word dit nou al as ŉ brandpunt bestempel. Dit is deels as gevolg van die groot en bosagtige ruimtes waar die Eikenhof-substasie se kabels geleë is. Hierdie substasie bedien onder meer buurte soos Naturena en Kiblerpark. Nie minder nie as 18 gevalle van vandalisme en kabeldiefstal in Johannesburg is boonop Vrydag en Saterdag by die polisie aangemeld. Een verdagte is in Fairland in hegtenis geneem omdat hy in besit was van onderdele wat van ŉ substasie in die gebied gesteel is. “Die jongste skietery is nog ŉ bewys dat kabeldiewe brutaal en gevaarlik is,” sê Mangena. “Ons het nie meer te doen met gewone misdadigers nie, maar individue met voldoende hulpbronne om hierdie soort misdade te pleeg.” Twee wagte is in April naby Melrose in Johannesburg doodgeskiet toe hulle probeer het om ŉ kabeldiefstalbrandpunt te beveilig. City Power het destyds al aangevoer dat kabeldiefstal in die gebied verband hou met georganiseerde misdaad wat “deur swaargewapende bendes” uitgevoer word. Die stad se elektriese maatskappy het reeds ŉ beroep op die polisie gedoen om meer te doen om veiligheidswagte teen kabeldiefstal en in voorvalle van vandalisme by te staan. “Gereelde patrollies en klopjagte moet in geïdentifiseerde gebiede, wat as brandpunte beskou word, gedoen word.”